**Poezie de Paşti**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când Paştile se-apropie mereu

Sunt luat de amintiri şi dus agale,

Copil mǎ regǎsesc în satul meu

La casa bǎtrâneascǎ de pe vale;

Simt şi acum, pe prispǎ, dimineaţa,

Cernându-şi fluturaşii de ninsoare,

Cum îmi ating cu gingǎşie faţa

Cireşii alintându-se în floare,

Şi-aud la fel, venind peste câmpie

Spre deal, zorit, urându-mi “ziua bunǎ”,

Un soare îngânat de-o ciocârlie

Cu-o veste la clopotniţa bǎtrânǎ;

Se anunţa o mare sǎrbǎtoare,

Iar martorǎ era şi Luna plinǎ:

Va coborî din morţi, spre Înǎlţare,

Isus, a’ lui Maria, cu luminǎ!

Cǎ începea aşa o primenealǎ,

Miresmele de flori de liliac,

Şi lutul îmbrăcat în vǎruialǎ,

Se vânturau prin uşa din cerdac,

Ne uşuram şi trupul de povarǎ

Şi sufletul cumva de-am suduit,

(Scǎpam şi eu atuncea de ocarǎ,

În ziua când mergeam la spovedit!)

Fiind copii mâncam în Postul mare

Nu doar urzici cǎ ne rodea burtica,

Ne mai spurcam şi noi, deh! la mâncare,

Cǎ popa nu ştia, zicea bunica,

Dar totul se fǎcea cu rânduialǎ

Şi toate le-aşezau la locul lor,

Ştiau bǎtrânii bine, fǎrǎ şcoalǎ,

Cum sǎ-L primim pe-al lumii Salvator…

……………………………………

În miez de noapte, satu-n aşteptare

Biserica-ntr-o horǎ o strângea,

Lumini se arǎtau pe la altare,

Isus, Cristosul nostru, învia,

Ne întorceam cu paşte şi luminǎ,

Bunica ne dǎdea miel din cuptor,

Iar ouǎle-aşteptau pe masa plinǎ

Sfinţite în al nostru tricolor,

Iar la amiezi, pe luncǎ ne-ntâlneam

Gǎtit în straie noi cum altul nu-i,

Cǎci noi, copiii,-atunci ne înnoiam

Când Se nǎştea şi la-nvierea Lui,

Şi câtǎ bucurie, ‘ntregul sat,

Ouǎ ciocnind cu mare şi cu mic,

“Cristos a înviat! Adevǎrat!”

Pe pajiştea cusutǎ-n borangic,

Iar mai apoi, crescusem eu fecior,

Aceeaşi luncǎ, mândrǎ ca o ie,

Mi-a dat ca sǎ le sorb licoarea lor,

Doi ochi de vis cu nume de Mǎrie…

Aş vrea sǎ vin din nou în satul meu

În zi de Paşti, în zi de sǎrbǎtoare,

Poate-mi va spune bunul Dumnezeu

Cam cât mai am de ars din lumânare…

E Paşte iar şi Cristul a-nviat,

Lumina Lui nicicând nu se va stinge,

Departe, peste mǎri, de al meu sat,

O lacrimǎ de dor mi se prelinge…

Simt o speranţǎ-n suflet cum izvoare

Din flacǎra-I ce arde, tumultoasǎ,

La ziua şi sǎtucul plin de soare,

La Învierea când voi fi acasǎ.

Valeriu Cercel